ምክር ቤቱ የገቢ ግብርን ጨምሮ  ሌሎች አዋጆችና የዳኞችን ሹመት አፀደቀ
ምክር ቤቱ ዛሬ ባካሄደው አንደኛ ዓመት የሥራ ዘመን አስቸኳይ ስብሰባ የገቢ ግብር አዋጅን ጨምሮ ሌሎች ስድስት አዋጆችና የ16 ዳኞችን ሹመት አፅድቋል፡፡የገቢ ግብር አዋጁ ቀደም ሲል በተበታተነ መልኩ ሲተገበሩ የነበሩ የግብር ህጎችን ወደ አንድ ለማሰባሰብና ግብር የማይከፈልባቸው የገቢ ዓይነቶችን ወደ ግብር መረብ እንደሚያስገባ ተመልክቷል፡፡በዚህም ወጥና ፍትሃዊ የግብር አከፋፈል ሥርዓት እንዲተገበር ያስችላል ተብሏል፡፡ዝቅተኛ ገቢ ያላቸውን የህብረተሰብ ክፍሎች ተጠቃሚ ለማድረግም ሚና የላቀ መሆኑን የበጀትና ፋይናንስ ጉዳዮች ቋሚ ኮሚቴ ሰብሳቢ ወይዘሮ ገነት ታደሰ አስገንዝበዋል፡፡ አገሪቷ የደረሰችበትንና ለወደፊቱ ልትደርስበት ያሰበችውን የዕድገት ደረጃ የበለጠ ለማጠናከር ያግዛል ብለዋል፡፡አዋጁ አስተዳደራዊ ጉዳዮችን ሳያካትት መሰረታዊ የታክስ ድንጋጌዎችን ብቻ ግልፅነት ባለው መልኩ መዘጋጀቱን ወይዘሮ ገነት ገልፀዋል፡፡በመሆኑም በግብር ከፋዮች ሲነሳ የነበረውን የመልካም አስተዳደር ችግርን ይፈታል ብለዋል፡፡ምክር ቤቱ የታክስ አስተዳደር አዋጅን መርምሮ ያፀደቀ ሲሆን ይህም ቀልጣፋ፣ውጤታማና ወጥ የሆነ የታክስ ህግ አተረጓጎም ሥርዓትን ለማስፈን እንደሚያችል ተመልክቷል፡፡ ኢኮኖሚው የሚያመነጨውን ገቢ ለመሰብሰብ ከፍተኛ አስተዋፅዖ ያበረክታል ተብሏል፡፡ ከሐምሌ 01 ቀን 2008 ዓ.ም ጀምሮ በተገኘ ገቢ ላይ ተፈፃሚ እንደሚሆንም ተገልጿል፡፡ግልፅ፣ዘመናዊና ቀልጣፋ የአሰራር ሥርዓትን በመዘርጋት ምቹ የንግድ ሥርዓት ለመዘርጋት እንደሚያስችል የተነገረለት የንግድ ምዝገባና ፈቃድ አዋጅም በምክር ቤቱ ፀድቋል፡፡ከዚህም በተጨማሪ የጂኦተርማል ሀብት ልማት አዋጅም በምክር ቤቱ ፀድቋል፡፡ ይህም ከጂኦተርማል ሀብት የኤሌክትሪክ ኃይል ልማትን በቀጣይነት በማልማት የኃይል አቅርቦቱን ለማሳደግ እንደሚረዳ ተገልጿል፡፡ከጎሬ-ቴፒ ለሚገነባው የ140 ኪሎ ሜትር መንገድ ግንባታ ከኮሪያ ኤክስፖርት-ኢምፖርት ባንክ የተገኘው የ127 ሚሊዮን 345 ሺ ዶላር የብድር ስምምነትም ሌላው በምክር ቤቱ የፀደቀ አዋጅ ነው፡፡ምክር ቤቱ የፌዴራል ዋናው ኦዲተር መሥሪያ ቤት ማቋቋሚያ አዋጅን ለማሻሻል የቀረበለትን ረቂቅ አዋጅም መርምሮ አፅድቋል፡፡ ይህም የኦዲት ሥርዓትን ለማጠናከር፣የመንግስት መስሪያ ቤቶችና ድርጅቶች የገንዘብ አስተዳደር ተገቢውን ህግና ሥርዓት ተከትለው ማከናወናቸውን ለማረጋገጥ የሚችልበት ሥርዓት ለማጠናከር ይረዳል ተብሏል፡፡ለፌዴራል ጠቅላይ ፍርድ ቤት በዳኝነት እንዲሾሙ በጠቅላይ ሚኒስትሩ የቀረቡ የ16 ዳኞች ሹመትም በምክር ቤቱ ፀድቋል፡፡እነዚህም በዳኝነት ለመስራት ፍቃደኛ የሆኑ፤ የህግ ዕውቀትና ልምድ ያላቸው፤ለህገ መንግስቱ ታማኝ፤በሙያቸው፣በሥነ ምግባራቸውና በአመለካከታቸው ብቁ መሆናቸው መረጋጡም ተመልክቷል፡፡